《游浔州南山》
宋代·江邦佐

南山特地森奇峰，嶙峋怪石盘虬龙。
巨灵夜半擘山腹，幻出岩虬相玲珑。
阴阳石罅滴琼液，拂拂洞户生天风。
宸章炳焕神物护，断碑零落苍苔封。
稚川飞升岁月久，丹灶灰冷留遗踪。
晓猿夜鹤自惊怨，朝岚夕霭常溟蒙。
我来依守困朱墨，欲寻胜概嗟无从。
公馀乘兴一登览，万象献状来无穷。
金茎濯露素秋节，清凉不与世人同。
凭虚孤啸岸巾帻，收拾爽气归胸中。
俗驾自怜难久驻，还作泠然御风去。
太息真仙杳不逢，碧云暮合空凝伫。

作者简介：黄之传，宁宗嘉定三年（一二一○）通判漳州（清光绪《漳州府志》卷九）。